b"\n_START_ARTICLE_\nMacbeth (ooppera)\n_START_SECTION_\nHistoriaa\n_START_PARAGRAPH_\nMacbeth on ensimm\xc3\xa4inen Verdin Shakespearen teoksiin perustuvista oopperoista (muita ovat Otello ja Falstaff). Syyskuussa 1846 Verdi tuotatti itselleen Macbethista tiivistelm\xc3\xa4n ja l\xc3\xa4hetti sen Piavelle. Libretto valmistui tammikuussa 1847, mutta Verdi ei ollut siihen tyytyv\xc3\xa4inen ja Verdin ja Piaven v\xc3\xa4lit kiristyiv\xc3\xa4t. Seuraava ooppera, jonka Piave kirjoitti Verdille, oli La Traviata kuusi vuotta my\xc3\xb6hemmin. Macbethin ensiesitys pidettiin Teatro della Pergolassa, Firenzess\xc3\xa4 14. maaliskuuta 1847. _NEWLINE_Verdi kuvasi Macbethiss\xc3\xa4 kansan perinteisess\xc3\xa4 risorgimento-hengess\xc3\xa4, mutta h\xc3\xa4nell\xc3\xa4 oli muita uusia mullistavia oivalluksia: oopperasta puuttui perinteinen rakkausteema ja tenori ensirakastajana. Hallusinaatiokohtaus banketissa, tulevien kuninkaiden rivist\xc3\xb6 sek\xc3\xa4 unissak\xc3\xa4velykohtaus olivat uutta ja sensaatiomaista italialaisessa oopperassa.  _NEWLINE_Verdi harjoitutti Macbethin ja Ladyn I n\xc3\xa4yt\xc3\xb6ksen duettoa \xe2\x80\x9dFatal mia donna!\xe2\x80\x9d monia kertoja ennen kuin oli tyytyv\xc3\xa4inen \xe2\x80\x93 legendan mukaan jopa yli 150 kertaa. Ensi-ilta oli menestys: Verdi kutsuttiin esiin noin 25 kertaa ja esityksen j\xc3\xa4lkeen h\xc3\xa4net saatettiin asuntoonsa hurraahuutojen kera.  _NEWLINE_L\xc3\xa4hes kaksikymment\xc3\xa4 vuotta my\xc3\xb6hemmin Verdi\xc3\xa4 pyydettiin uudistamaan ooppera Th\xc3\xa9\xc3\xa2tre Lyriquessa, Pariisissa tehty\xc3\xa4 esityst\xc3\xa4 varten. Uuden version ensiesitys oli 21. huhtikuuta 1865. Nyky\xc3\xa4\xc3\xa4n uudempaa versiota esitet\xc3\xa4\xc3\xa4n useammin kuin vanhaa.\n_START_SECTION_\nMusiikki\n_START_PARAGRAPH_\nVuoden 1847 alkuper\xc3\xa4isversiossa olivat jo unissak\xc3\xa4velykohtaus Una macchia \xc3\xa8 qui tuttora, Macbethin I n\xc3\xa4yt tikaripuhe Mi si affaccia un pugnal sek\xc3\xa4 Ladyn ja Macbethin I n\xc3\xa4yt suuri duetto Fatal mia donna (Duetto on merkitty laulettavaksi sotto voce, e cupa (puoli\xc3\xa4\xc3\xa4neen ja vaimeasti).  _NEWLINE_Pariisiin versioon s\xc3\xa4vellettiin noitien baletti Grand Opera -hengess\xc3\xa4 ja Verdi my\xc3\xb6s poisti Ladyn cabalettan Trionfai, sicuri alfine ja laittoi tilalle upean La luce languen. Macbethilta my\xc3\xb6s poistettiin III n\xc3\xa4yt lopusta Vada in fiamme ja se korvattiin duetolla Ora di morte e di vendettalla Ladyn kanssa. Suurin muutos tuli koko oopperan loppuun. Alkuper\xc3\xa4isversiossa oli rutiininomainen taistelualkusoitto, Macbethin ja Macduffin lyhyt keskustelu ja Macbethin kuolinsoolo Mal per me chi m'affidai. Pariisin versiossa Verdi kuvasi taistelun fugatossa samanaikaisesti kun Macbeth kuolee n\xc3\xa4ytt\xc3\xa4m\xc3\xb6n ulkopuolella ja sen j\xc3\xa4lkeen ooppera p\xc3\xa4\xc3\xa4ttyy kuoron ja orkesterin triumfiin.\n_START_SECTION_\nLyhyt juoniseloste\n_START_PARAGRAPH_\nI N\xc3\xa4yt\xc3\xb6s_NEWLINE_1. kohtaus_NEWLINE_Voitokkaan taistelun j\xc3\xa4lkeen noidat tervehtiv\xc3\xa4t Macbethia Glamisin Taanina, Cawdorin Taanina ja Skotlannin kuninkaana. Bancosta he ennustavat kuninkaitten is\xc3\xa4\xc3\xa4. Kuningas Duncanin sanansaattaja saapuu ilmoit\xc2\xadtamaan Macbethille my\xc3\xb6nnetyst\xc3\xa4 Cawdorin Taanin arvonimest\xc3\xa4. Macbeth ja Banco miettiv\xc3\xa4t ennustusten tarkoitusta Due vaticini compiuti or sono (Kaksi ennustusta on jo toteutunut). _NEWLINE_2. kohtaus_NEWLINE_Lady Macbeth on saanut miehelt\xc3\xa4\xc3\xa4n kirjeen Nel d\xc3\xac della vittoria (T\xc3\xa4m\xc3\xa4n voiton) ja ymm\xc3\xa4rt\xc3\xa4\xc3\xa4, ett\xc3\xa4 Macbethin olisi murhattava Duncan Vain siten noitien kolmas ennustus toteutuisi. Lady toivoo, ettei h\xc3\xa4nen miehens\xc3\xa4 olisi asian esteen\xc3\xa4 Vieni t'affretta (Kiiruhda t\xc3\xa4nne). Palvelija ilmoittaa kuningas Duncanin tulevasta vierailusta. Lady Macbethin hetki on koittanut ja miehens\xc3\xa4 saavuttua Lady ehdottaa murhaa. Macbeth suostuu vastahakoisesti. Kuningas Duncan saapuu ja johdatetaan makuuhuoneeseen._NEWLINE_Keskiy\xc3\xb6ll\xc3\xa4 Macbeth on yksin omatunnon tuskissaan ja kuvittelee tikarin leijuvan ilmassa. Murhattuaan kuninkaan Macbeth katuu Ladylle tekoaan Fatal mia donna!  (Kohtalokas vaimoni). Macbethin k\xc3\xa4det ovat ylt\xc3\xa4 p\xc3\xa4\xc3\xa4lt\xc3\xa4 veress\xc3\xa4 ja h\xc3\xa4n h\xc3\xa4din tuskin pystyy mutisemaan \xe2\x80\x9damen\xe2\x80\x9d kuullessaan viereisest\xc3\xa4 huoneesta palvelijoitten rukouksen. Lady Macbeth ottaa verisen tikarin ja vie sen Duncanin huoneeseen nukutetun vartijan k\xc3\xa4teen. _NEWLINE_Banco ja Macduff ovat tulleet tapaamaan kuningasta. He l\xc3\xb6yt\xc3\xa4v\xc3\xa4n Duncanin murhattuna ja henkivartijoita syytet\xc3\xa4\xc3\xa4n.  _NEWLINE_II N\xc3\xa4yt\xc3\xb6s_NEWLINE_1. kohtaus_NEWLINE_Macbeth ja Lady keskustelevat vallan varmistamisesta. He p\xc3\xa4\xc3\xa4tyv\xc3\xa4t tapattamaan Bancon ja h\xc3\xa4nen poikansa Fleanzion. J\xc3\xa4\xc3\xa4ty\xc3\xa4\xc3\xa4n yksin Lady Macbeth on t\xc3\xa4ynn\xc3\xa4 kunnianhimoa La luce langue' (Valo h\xc3\xa4ipyy)._NEWLINE_2. kohtaus_NEWLINE_Salamurhaajat odottavat ja Banco on huomannut omituisia enteit\xc3\xa4 ja kommentoi niit\xc3\xa4 pojalleen Come dal ciel precipita (Kuinka pimeys laskeutuu). Salamurhaajat iskev\xc3\xa4t. Banco kuolee mutta Fleanzio onnistuu pakenemaan. _NEWLINE_3. kohtaus_NEWLINE_Linnassa Macbeth ja Lady vastaanottavat vieraita. Lady Macbeth laulaa juomalaulun (brindisin) Si colmi il calice (T\xc3\xa4ytt\xc3\xa4k\xc3\xa4\xc3\xa4 kupit). Macbeth saa tiedon Bancon kuolemasta ja Fleanzion paosta. Seurueelle Macbeth pahoittelee suureen \xc3\xa4\xc3\xa4neen Bancon poisj\xc3\xa4\xc3\xa4nti\xc3\xa4 juhlista. \xc3\x84kki\xc3\xa4 Macbeth n\xc3\xa4kee kuolleen Bancon istuvan omalla paikallaan. Lady rauhoittaa miest\xc3\xa4\xc3\xa4n ja laulaa toisen s\xc3\xa4keist\xc3\xb6n brindisist\xc3\xa4. Macbeth n\xc3\xa4kee aaveen uudelleen ja on romahduksen partaalla. Vieraat poistuvat vakuuttuneina Macbethin syyllisyydest\xc3\xa4 ja Macbeth j\xc3\xa4\xc3\xa4 yksin synkkien ajatustensa kanssa. _NEWLINE_III N\xc3\xa4yt\xc3\xb6s_NEWLINE_1. kohtaus_NEWLINE_Hecate johtaa noitia luolassa. Macbeth tulee sis\xc3\xa4\xc3\xa4n kuuntelemaan kohtalonsa. H\xc3\xa4nelle n\xc3\xa4ytet\xc3\xa4\xc3\xa4n kolme n\xc3\xa4ky\xc3\xa4 ja kerrotaan kolme varoitusta. Macbethin tulee varoa Macduffia, Macbethia ei voita kukaan naisesta syntynyt ja Macbeth kukistuu vasta kun Birnamin mets\xc3\xa4 marssii h\xc3\xa4nt\xc3\xa4 kohti. N\xc3\xa4kyjen j\xc3\xa4lkeen Macbeth tiedustelee tuleeko Bancon suku hallitsemaan. H\xc3\xa4nelle n\xc3\xa4ytet\xc3\xa4\xc3\xa4n kahdeksan kuningasta per\xc3\xa4j\xc3\xa4lkeen ja viimeisen\xc3\xa4 ilmestyy Banco peili k\xc3\xa4dess\xc3\xa4\xc3\xa4n._NEWLINE_Lady Macbeth saapuu etsim\xc3\xa4\xc3\xa4n miest\xc3\xa4\xc3\xa4n. Macbethin kertomuksen j\xc3\xa4lkeen pariskunta p\xc3\xa4\xc3\xa4tt\xc3\xa4\xc3\xa4 selvitt\xc3\xa4\xc3\xa4 v\xc3\xa4lins\xc3\xa4 Macduffin ja Fleanzion kanssa Ora di morte e di vendetta (Koston ja kuoleman hetki) _NEWLINE_IV n\xc3\xa4yt\xc3\xb6s_NEWLINE_1. kohtaus_NEWLINE_Skotlantilaiset pakolaiset Englannin puolella rajaa surevat kohtaloaan Patria oppressa (Sorrettu is\xc3\xa4nmaa). Macduff suree oman perheens\xc3\xa4 kuolemaa O figli, o figli miei! (Lapseni, lapseni!).  Malcolmilla on apunaan englantilaisia sotilaita ja h\xc3\xa4n k\xc3\xa4skee heid\xc3\xa4n naamioitua puiden oksilla ennen kuin he l\xc3\xa4htev\xc3\xa4t rajan yli vapauttamaan Skotlantia._NEWLINE_2. kohtaus_NEWLINE_Syyllisyys painaa Ladya ja h\xc3\xa4n k\xc3\xa4velee unissaan linnassa Una macchia \xc3\xa8 qui tuttora (T\xc3\xa4\xc3\xa4ll\xc3\xa4kin on l\xc3\xa4isk\xc3\xa4). Kamaripalvelija ja tohtori katselevat kauhistuneina. _NEWLINE_3. kohtaus_NEWLINE_Malcolm marssii Macbethia vastaan. Macbeth luottaa noitien ennustukseen vaikkakaan kunnioitusta ja rakkautta h\xc3\xa4n ei ole koskaan saanut. Piet\xc3\xa0, ris\xc2\xadpetto, amore (Armoa, kunnioitusta, rakkautta). Macbethille kerrotaan Ladyn kuolleen ja Birnamin mets\xc3\xa4n marssivan h\xc3\xa4nt\xc3\xa4 vastaan.  _NEWLINE_4. kohtaus_NEWLINE_Macbeth luottaa noitien ennustukseen eik\xc3\xa4 usko kuolevansa. Kaksintaistelussa Macduff sanoo olevansa leikattu \xc3\xa4i\xc2\xadtins\xc3\xa4 kohdusta ja iskee Macbethin kuoliaaksi. Malcolmista tulee uusi hallitsija. Ooppera p\xc3\xa4\xc3\xa4ttyy Malcolmin, Macduffin ja kuoron kiitokseen."